Naturgasselskabet HMN Naturgas I/S blokerer for, at borgerne i Tylstrup kan få billig og grøn energi. Det mener Dansk Fjernvarme. Aalborg Kommune og borgerne i Tylstrup ville ellers gerne have ført fjernvarme til byen i takt med, at det nuværende anlæg skal udskiftes. - Vi synes, at HMN Naturgas I/S blokerer for et projekt, der er med til at give borgerne i Tylstrup billig og grøn varme direkte fra Nordjyllandsværket i Aalborg, siger Kim Mortensen, der er direktør for Dansk Fjernvarme. Det er overskudsvarmen fra værket i Aalborg, som i øjeblikket bliver ført ud i Limfjorden, som skulle ledes ud til forbrugerne som billig energi. - En blokering af det her projekt går lodret imod de energiplaner der er og den beslutning der er truffet om at udfase naturgassen i Danmark inden 2035, siger direktør for Dansk Fjernvarme, Kim Mortensen. Det er i sidste ende Energiklagenævnet der skal tage stilling til klagen.

Referat:
Dansk Fjernvarme kritiserer et naturgasselskab for at blokere for billig og grøn energi til borgerne i Tylstrup.